ปัจจัยความเสี่ยง

ความเสี่ยงด้านการตลาด

1.  นโยบายของบริษัทผู้ผลิต

จากการที่บริษัทได้รับแต่งตั้งจากผู้ผลิตให้เป็นตัวแทนจำหน่ายสินค้าประเภทไม่จำกัดตัวแทนจำหน่าย
(non-exclusive) ซึ่งส่วนใหญ่เป็นสัญญาระยะสั้น 1-2 ปี โดยคู่สัญญามีสิทธิบอกเลิกสัญญาได้
ทำให้บริษัทผู้ผลิตสินค้าสามารถแต่งตั้งตัวแทนจำหน่ายเพิ่มเติมได้ถ้าต้องการเพิ่มส่วนแบ่งทางการตลาด
บริษัทจึงอาจได้รับผลกระทบจากการที่มีคู่แข่งขันจำนวนมากขึ้น หรืออาจถูกยกเลิกสัญญา
อีกทั้งบริษัทผู้ผลิตบางรายมีนโยบายขายสินค้าให้แก่ผู้บริโภคโดยตรง
ทำให้บริษัทอาจถูกลดความสำคัญของการเป็นตัวแทนจำหน่าย

จากอดีตที่ผ่านมา บริษัทไม่เคยถูกบอกเลิกสัญญาหรือไม่ต่ออายุสัญญาจากบริษัทผู้ผลิต
พร้อมกันนี้บริษัทได้ปรับปรุงการดำเนินงานเพื่อให้มีความพร้อมด้านการบริการสารสนเทศแบบครบวงจร
ทั้งฮาร์ดแวร์ ซอฟต์แวร์ และบริการ เพื่อสร้างมูลค่าเพิ่มให้แก่บริษัท
บริษัทเน้นการเพิ่มสัดส่วนรายได้ทางด้านการบริการให้มากขึ้น
และส่งเสริมการพัฒนาบุคลากรอย่างต่อเนื่องเพื่อสร้างความแตกต่างจากคู่แข่ง
ทำให้มีบุคลากรและทีมงานที่มีความสามารถ
มีประสบการณ์ในการทำงานกับผลิตภัณฑ์แต่ละชนิดเป็นอย่างดี
บริษัทจึงมีความได้เปรียบต่อผู้แข่งขันรายใหม่

2.  การแข่งขันทางด้านราคา

การที่มีคู่แข่งขันมากรายส่งผลให้ตลาดฮาร์ดแวร์และซอฟต์แวร์มีการแข่งขันสูงขึ้นแต่มีอัตรากำไรลดลง
บริษัทพยายามหลีกเลี่ยงการใช้กลยุทธ์ทางด้านราคา
แต่เน้นให้ความสำคัญกับการบริการแบบครบวงจรและการพัฒนาคุณภาพการบริการ
มีบริการหลังการขายและบริการทางด้านคอมพิวเตอร์หลากหลาย เพื่อสนองความต้องการของลูกค้า
ทำให้ลูกค้ายังคงใช้บริการกับบริษัทต่อไป โดยบริษัทมีอัตราการขายซ้ำจากลูกค้ารายเดิมประมาณ
95% ของรายได้รวมของบริษัท

3.  การเปลี่ยนแปลงทางเทคโนโลยี

แนวคิดใหม่ของการบริหารจัดการเทคโนโลยีสารสนเทศ ได้แก่ เวอร์ช่วลไลเซชั่น
(Virtualization) การพัฒนาระบบคอมพิวเตอร์ อุปกรณ์จัดเก็บข้อมูล และเครือข่าย
ซึ่งมีส่วนในการประหยัดพลังงานและรักษาสภาพแวดล้อม (Green IT)
ระบบการสื่อสารแบบยูนิฟายด์ คอมมิวนิเคชั่น
โดยการเชื่อมโยงฟังก์ชั่นการสื่อสารมารวมที่จุดเดียวเพื่อใช้งานผ่านอินเทอร์เน็ต
ซึ่งลดค่าใช้จ่ายในการเดินทางและประหยัดเวลา ระบบคอมพิวเตอร์เพื่อช่วยการออกแบบ
(Computer Aided Design) สื่อดิจิตอล (Digital Media) โซลูชั่นด้านบิสซิเนส อินเทลิเจ้นท์
(Business Intelligence)
เพื่อช่วยการตัดสินใจของผู้บริหารในการบริหารจัดการธุรกิจได้อย่างมีประสิทธิภาพ
และเทคโนโลยีการระบุลักษณะวัตถุต่างๆ ด้วยคลื่นความถี่วิทยุ (Radio Frequency
Identification หรือ RFID) เป็นต้น
บริษัทได้เห็นถึงความเสี่ยงจากการเปลี่ยนแปลงเทคโนโลยีดังกล่าว
จึงได้เตรียมความพร้อมทางด้านบุคลากร
และศึกษาโซลูชั่นใหม่ๆที่เหมาะสมกับความต้องการของลูกค้า เพื่อสร้างมูลค่าเพิ่มให้แก่การบริการ

ความเสี่ยงด้านการลงทุนในเทคโนโลยี

การเปลี่ยนแปลงทางเทคโนโลยีอย่างรวดเร็วทำให้บริษัทต้องลงทุนในฮาร์ดแวร์และซอฟต์แวร์
เพื่อนำเทคโนโลยีที่ทันสมัยมาใช้ภายในบริษัท
รวมถึงการจัดตั้งศูนย์สาธิตและทดสอบระบบเกี่ยวกับการทำงานของฮาร์ดแวร์และซอฟต์แวร์ ที่ทันสมัย
และก้าวหน้า เพื่อเตรียมความพร้อมให้แก่บุคลากร
และสาธิตการทำงานเสมือนจริงให้ลูกค้าได้เข้าใจและตัดสินใจเลือกใช้สินค้าและบริการอย่างตรงตามวัตถุประสงค์
ตลอดจนให้ลูกค้าเห็นศักยภาพของบริษัทเพื่อให้มั่นใจในการใช้บริการจากบริษัท

ความเสี่ยงด้านการดำเนินงาน

1.  ความเสี่ยงจากสินค้าล้าสมัย

เนื่องจากสินค้าที่บริษัทจัดจำหน่ายเป็นสินค้าทางด้านเทคโนโลยีสารสนเทศ
ซึ่งมีการเปลี่ยนแปลงทางเทคโนโลยีอย่างรวดเร็ว อาจทำให้มีความเสี่ยงจากการด้อยค่าของสินค้า
หรือเกิดสินค้าล้าสมัยได้ บริษัทจึงให้ความสำคัญกับการบริหารปริมาณสินค้าคงคลัง
และมีการตรวจสอบสินค้าที่ไม่เคลื่อนไหว หรือเคลื่อนไหวช้าอยู่อย่างสม่ำเสมอ ในปี 2550 และ
2551 บริษัทมีสินค้าคงเหลือหมุนเวียนเท่ากับ 22 วัน และ 14 วัน
ทำให้มีความเสี่ยงจากการล้าสมัยของสินค้าคงเหลือค่อนข้างต่ำ

2.  ความเสี่ยงจากหนี้สูญ

เนื่องจากการขายของบริษัทส่วนใหญ่เป็นการขายโดยการให้สินเชื่อทางการค้ากับลูกค้า
และให้ลูกค้าชำระเงินโดยตรงแก่บริษัท โดยไม่มีหลักประกัน
จึงมีความเสี่ยงในการเกิดหนี้สูญหากลูกค้าไม่ชำระเงินตามกำหนด
บริษัทได้กำหนดมาตรการและนโยบายในการอนุมัติวงเงินสินเชื่อแก่ลูกค้าตามความเหมาะสม
และมีนโยบายการติดตามทวงถาม และควบคุมการบริหารลูกหนี้อย่างต่อเนื่อง
นอกจากนี้บริษัทยังได้กำหนดนโยบายการตั้งค่าเผื่อหนี้สงสัยจะสูญจากลูกหนี้การค้าที่คาดว่าจะเรียกเก็บเงินไม่ได้แยกตามอายุของลูกหนี้การค้า

3.  ความเสี่ยงด้านอัตราแลกเปลี่ยน

ในปี 2550 และ 2551 บริษัทมีการสั่งซื้อสินค้าจากต่างประเทศร้อยละ 18
ทำให้มีความเสี่ยงจากการเปลี่ยนแปลงของอัตราแลกเปลี่ยนเงินตราต่างประเทศ
ซึ่งสามารถส่งผลกระทบต่อฐานะการเงินของบริษัทได้
บริษัทจึงมีนโยบายป้องกันความเสี่ยงโดยทำสัญญาซื้อขายเงินตราต่างประเทศล่วงหน้า
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ

ความเสี่ยงด้านทรัพยากรบุคคล

การดำเนินธุรกิจเทคโนโลยีสารสนเทศจำเป็นต้องอาศัยบุคลากรที่มีความรู้ความสามารถและประสบการณ์ในการทำงาน
บริษัทจึงมีการเตรียมความพร้อมของบุคลากรในตำแหน่งที่สำคัญต่อการเจริญเติบโตของบริษัท
โดยมีแผนพัฒนาบุคลากรในระดับบริหารให้มีความรู้ ความสามารถอย่างต่อเนื่อง
อีกทั้งมีแผนพัฒนาบุคลากรทุกระดับให้มีความรู้ ความเข้าใจในผลิตภัณฑ์และวิชาชีพที่เกี่ยวข้อง
โดยกระจายการฝึกอบรมบุคลากรอย่างต่อเนื่องและทั่วถึง
ส่งเสริมให้บุคลากรผ่านการทดสอบจัดระดับการขายและการบริการตามความต้องการของบริษัทผู้ผลิตอีกทั้งส่งเสริมให้บุคลากรช่วยกันทำธุรกิจโดยทำงานเป็นทีม
เพื่อสร้างวัฒนธรรมองค์กรให้มีความร่วมมือในการปฏิบัติงาน ถ่ายทอดความรู้ ความสามารถให้แก่กัน
จากรุ่นหนึ่งไปสู่อีกรุ่นหนึ่ง